**Forslag til:**

**Selvstyrets bekendtgørelse om ikke-erhvervsmæssigt fiskeri efter laks og rapportering ved erhvervsmæssigt fiskeri efter laks**

I medfør af § 6, stk. 3, § 7, stk. 1, § 18, stk. 2, § 23, § 46, stk. 1, § 51, stk. 4, og § 68, stk. 2 og 3, i Inatsisartutlov nr. 29 af 23. maj 2024 om fiskeri, fastsættes:

**Kapitel 1**

*Anvendelsesområde og definitioner*

*Anvendelsesområder*

 **§ 1.**Bekendtgørelsen finder anvendelse ved ikke-erhvervsmæssigt fiskeri efter laks samt ved rapportering i forbindelse med erhvervsmæssigt fiskeri efter laks.

 *Stk. 2.*Bekendtgørelsen finder anvendelse på grønlandsk fiskeriterritorium og i Kapisillit-elven.

 **§ 2.** Ved erhvervsmæssigt fiskeri forstås i denne bekendtgørelse det fiskeri, som udøves med henblik på at sælge hele fangsten eller dele deraf.

 *Stk. 2.* Ved ikke-erhvervsmæssigt fiskeri forstås i denne bekendtgørelse fiskeri, som ikke er omfattet af stk. 1.

**Kapitel 2**

*Ikke-erhvervsmæssigt fiskeri*

 **§ 3.** Ikke-erhvervsmæssigt fiskeri efter laks må kun udøves af den, der er i besiddelse af en gyldig licens til fiskeri efter laks, som efter ansøgning udstedes af Naalakkersuisut.

 *Stk. 2.* For ansøgere, der har haft licens i forrige fiskerisæson til fiskeri efter laks, er det en forudsætning for erhvervelse af licens, at aktøren i den forgangne sæson har opfyldt sin pligt til at rapportere i henhold til §§ 7 og 8.

 **§ 4.** Naalakkersuisut fastsætter hvert år, under hensyntagen til internationale aftaler, den landsdækkende kvote for ikke-erhvervsmæssigt fiskeri efter laks.

*Stk. 2.* Naalakkersuisut fastsætter, efter konsultation med lokale fiskeriforeninger, startdatoen for laksefiskeriet. Meddelelse om fiskeriets startdato og kvotefastsættelse for hvert forvaltningsområde samt vilkårene for fiskeriet offentliggøres på www.naalakkersuisut.gl.

*Stk. 3.* Fiskeri efter laks må ikke indledes før den for kalenderåret fastsatte startdato, jf. meddelelsen efter stk. 2.

 **§ 5.** Når den fastsatte kvote nærmer sig opfiskning, giver Naalakkersuisut meddelelse om, hvornår det ikke-erhvervsmæssige fiskeri efter laks skal ophøre. Meddelelsen gives ved offentlig meddelelse. Redskaber skal bjærges inden ophørstidspunktet.

 **§ 6.** Ikke-erhvervsmæssigt fiskeri efter laks må kun foretages med:

1) kroge, eller

2) med et 2.000 knuders garn, hvis maskestørrelse i strakt mål er mindst 140 mm., og hvis længde maksimalt udgør 30 meter.

 *Stk. 2.* Der må ikke sættes flere garn i lænke og sættes garn nærmere end 500 meter fra elvmunding ved laveste vande.

 **§ 7.** Den, der udøver ikke-erhvervsmæssigt fiskeri efter laks skal rapportere alle fangster af laks til Grønlands Fiskeri- og Jagtkontrol, jf. stk. 2.

 *Stk. 2.* Rapportering om fangster skal ske under anvendelse af bilag 1 eller via Sullissivik.gl. Rapportering skal foretages straks ved hjemkomst efter røgtning eller fiskeriets afslutning.

 **§ 8.** Enhver, der har licens til ikke-erhvervsmæssigt fiskeri efter laks, og som ikke har udøvet fiskeriet eller ikke har fanget nogen laks, skal rapportere dette til Grønlands Fiskeri- og Jagtkontrol under anvendelse af bilag 1 eller via Sullissivik.gl senest 14 dage efter fiskeriet efter laks er lukket.

 **§ 9.** Ikke-erhvervsmæssigt fiskeri efter laks må alene finde sted i området mellem kysten og 3 sømil udenfor basislinjen.

**Kapitel 3**

*Rapportering i forbindelse med erhvervsmæssigt fiskeri efter laks*

 **§ 10.** Fiskere med licens til erhvervsmæssigt fiskeri efter laks skal straks efter ankomst til havn rapportere alle laksefangster til Grønlands Fiskeri- og Jagtkontrol. Rapporteringen skal omfatte alle fangede laks. Rapporteringen skal foretages under anvendelse af bilag 1 eller via Sullissivik.gl.

 **§ 11.** Enhver, der har licens til erhvervsmæssigt fiskeri efter laks, og som ikke har udøvet fiskeriet eller ikke har fanget nogen laks, skal rapportere dette til Grønlands Fiskeri- og Jagtkontrol under anvendelse af bilag 1 eller via Sullissivik.gl senest 14 dage efter fiskeriet efter laks er lukket.

**Kapitel 4**

*Særligt om fiskeri i og ved Kapisillit-elven*

 **§ 12.** Naalakkersuisut fastsætter hvert år en kvote og startdato for fiskeri efter laks fra Kapisillit-elven.

 *Stk. 2.* Der må alene fiskes til privat brug i Kapisillit-elven. Dette fiskeri er betinget af en licens, der efter ansøgning udstedes af det departementet, hvorunder fiskeri ressortmæssigt henhører.

 *Stk. 3.* Licens efter stk. 2 kan udstedes til ansøgere, som opfylder følgende betingelser:

1) Har folkeregisteradresse i Grønland eller har fået tilladelse til at udøve ikke erhvervsmæssigt fiskeri.

2) En ansøger, der også var licenshaver i forudgående kalenderår, skal have opfyldt sin rapporteringspligt i overensstemmelse med § 7.

 *Stk. 4.* Det er forbudt at fiske med enhver form for garn nærmere end 1.000 meter fra Kapisillit-elvens munding.

 *Stk. 5.* Det er forbudt at fiske med enhver form for redskab, bortset fra fiskestang med enkeltkrog, nærmere end 50 meter fra Kapisillit-elvens munding.

 *Stk. 6.* I Kapisillit-elven og i søerne forbundet hermed må der kun fiskes med fiskestang med enkeltkrog.

 *Stk. 7.* Naalakkersuisut giver ved offentlig meddelelse besked om, hvornår fiskeriet skal ophøre. Naalakkersuisut kan beslutte, at al fiskeri herefter kan foregå som catch-and-release med meldepligt for genudsatte fisk.

 *Stk. 8.* Det er forbudt at fiske før starttidspunktet, jf. stk. 1. Det er forbudt at fiske efter ophørstidspunktet, jf. stk. 7.

**Kapitel 5**

*Foranstaltninger*

 **§ 13.** Overtrædelse af § 4, stk. 3, stk. 4, 2. pkt., samt stk. 5, § 5, stk. 3, 3. pkt., §§ 6 – 11 og § 12, stk. 2, stk. 4 – 6 samt stk. 8, kan medføre foranstaltninger i form af bøde og konfiskation efter reglerne i kriminallov for Grønland.

 *Stk. 2.* For overtrædelse af pålæg fastsat af Naalakkersuiust i henhold til § 12, stk. 7, kan der træffes foranstaltninger i form af bøde og konfiskation.

**Kapitel 6**

*Ikrafttrædelsesbestemmelse*

 **§ 13.** Bekendtgørelsen træder i kraft 1. august 2025.

*Grønlands Selvstyre, den x. juli 2025*

**Peter Borg**

Naalakkersuisoq for Fiskeri, Fangst, Landbrug og Selvforsyning

 /Emanuel Rosing